**LJUBEZENSKO PISMO NARAVI**

 Vsak dan, v naravi

**Predraga narava!**

Priznam, imam veliko strahov, in eden izmed teh je tudi, da bi ti dokončno zapustila naš svet. Ljudje se premalo zavedamo, kako zelo te potrebujemo. Ti si kraj, v katerega se lahko zatečemo, ko smo žalostni ali nemirni ali razburjeni in obdani z vsemi skrbi in stresom tega sveta. Če samo stopiš na travnik, povohaš rožico, te obsije sonce in poboža nežen veter, začutiš čisto novo energijo. Vsak človek potrebuje neko zavetje, v katerem je lahko svoboden. Mislim, da je veliko bolje, da greš v gozd in objameš drevo, namesto da cel dan čepiš v hiši.

Si najbolj razširjen ekosistem na svetu. Si dom za mnoge še neodkrite živali in rastline, v sebi skrivaš najgloblje skrivnosti tega sveta. Danes si ne moremo predstavljati življenja brez tebe in tvojih danosti. Sekamo in kurimo drevesa ter travnike za nove obdelovalne površine, gradnjo cest, mest … Ubijamo živali za hrano oz. »prekomerno« ubijamo živali za hrano, v oceane in morja odlagamo vse vrste smeti in odpadkov. Ti nam daš vse, mi pa ti to vračamo s krutostjo in te imamo za samoumevno …

Če si predstavljamo svet brez voda, bi lahko kmalu izumrli. Če si predstavljamo svet brez gozdov, prav tako ne bi preživeli. Zdaj pa si predstavljam svet brez ljudi in v glavi imam sliko, na kateri so bujni, zeleni gozdovi, prelepo morje in jezera, gorovja in griči. Če ljudje kmalu ne stopimo skupaj, se nam bo zgodilo najhujše. Znanstveniki že vrsto let napovedujejo vedno hujše naravne katastrofe, ki sem nam bodo zgodile zaradi globalnega segrevanja, in dan za dnem se temu vedno bolj približujemo. Že zdaj nas ogrožajo požari, pozimi v Sloveniji ni več snega in zdaj je normalna temperatura za oktober 30 stopinj! Ljudje si vedno le želimo, želimo in želimo. Na to, da bi ti pa mi vračali ljubezen, niti ne pomislimo, na tebe velikokrat pozabimo in ne občudujemo tvoje lepote.

Seveda si tudi ogromno ljudi prizadeva ustvariti boljši »jutri« s številnimi organizacijami in predavanji, čistilnimi akcijami … Veliko držav je tudi podpisalo pogodbe, da bodo uporabljali obnovljivo energijo, problem pa je, da svetovne velesile (Kitajska, ZDA, Japonska) tega ne podpišejo. Vsak posameznik bi lahko nekaj dobrega storil zate. Že če samo pobereš papirček, ki ga najdeš na tleh ali pa v morju, je nekaj. Morali bi organizirati več čistilnih akcij, in to po vsem svetu. Priključiti bi se morale tudi večje tovarne, npr. z ladjami bi lahko šli in v morju pobrali odpadke in ga očistili nafte, najbrž pa vse plastike tudi ne bi mogli odstraniti, saj se je v morju že znašlo na tone smeti, da sploh ne omenjamo vse izpuščene nafte. Veliko je tudi mikroplastike, ki je predvsem v živalih. In če tako pogledamo: Najprej mi odvržemo smeti v morje, potem to poje riba, ki se na koncu znajde na našem krožniku. Dejansko mi sami jemo svoje smeti.

Največji problem oceanov in morja je onesnaženost ter prekomeren ribolov. Veliko ljudi misli, da so morske zaloge rib neskončne, to pa zdaj vemo, da ni res. Na kopnem pa je najbrž najhujše to sekanje gozdov. Ko mi požgemo eno površino gozda in tam zgradimo avtocesto, to predstavlja neko mejo za živali in ko jo poskušajo prečkati, se pogosto zgodi najhujše. Ko nek človek uniči del gozda, npr. za gradnjo nove kmetije, si najbrž misli, da se to ne bo poznalo. Vendar, če to naredi milijon ljudi po celem svetu, se na zemljevidu že pozna. In skozi vsa ta leta se zelo opazi ta izguba predvsem deževnih gozdov. Več kot 90% prvotnega gozda je bilo izgubljenega v zadnjih sto letih. To je seveda težko popraviti. Vseh teh gozdov ne moremo dobiti nazaj s tem, da bi posejali drevesa in rastline nazaj, ker so to drugačne, posebne vrste. Vseh pa sploh še ne poznamo. Ampak če bi cel svet stopil skupaj in bil pripravljen rešiti ekosistem, bi to zagotovo naredilo ogromno razliko. Vsak človek posebej bi se moral zavedati pomembnosti naravnih danosti in da brez tega dandanes ne moremo živeti. Na to nas spominjajo številni filmi in oddaje. Mislim, da je čas, da ljudje končno začnemo po svetu hoditi z odprtimi očmi in ušesi. Morali bi začeti uporabljati obnovljive vire energije, da bo nekaj ostalo še za naše potomce. Odpadke bi morali dokončno nehati odlagati v morje in jih reciklirati. Biti bi morali bolj racionalni s hrano in jo začeti ceniti.

Industrija se je zelo veliko razvila v zadnjem stoletju in zdi se, da na svetu ni več prostora za oboje. Težko bi dobili nazaj vse to, kar smo že izgubili, saj se bosta gospodarstvo in industrija razvijali še naprej. Vsi vemo, kako naj bi svet izgledal v prihodnosti. En kup robotov ter naprav, ki nas bodo zasvojile. Izginil bo ta varen kraj, to zavetje in spokojna tišina, ki nam jo nudiš. Najhuje pa je, da se bomo tega najbrž popolnoma zavedali, ko bo že prepozno.

Po svetu se dogaja veliko nesreč in ena za drugo je hujša in mi daje vedno večji strah ter še slabši občutek. To so potresi, divji požari, hurikani, izbruh vulkana … S tem nam ti le sporočaš, da naj te končno nehamo uničevati in te imamo radi. Te nesreče sicer terjajo smrtne žrtve, uničena mesta ali še kaj hujšega. Ti si vsemogočna in če bi želela, bi najbrž uničila tudi nas. Vendar nas imaš rada in nam vedno daješ vse, kar potrebujemo.

Skozi zgodovino se je človek nenehno selil in si ustvarjal bivališča, medtem pa uničeval vse za sabo, mnoge živali so izumrle zaradi nas in bodo še naprej izumirale, če ne bomo nekaj storili. Problem je, da smo preveč sebični, da bi ti pomagali, ker nam je mar le zase. Tako je tudi pogosto v življenju, nekako smo izgubili to povezanost, ki smo jo nekoč imeli med sabo. Vsi smo se razvili iz enega bitja. Vendar se ta povezanost spet pojavi, ko smo s tabo. Že ko se usedeš zraven drevesa z mislijo »to drevo je nekoč nekdo posadil in zanj skrbel« ali pa se pogovarjamo z rožo in ji povemo kakšno zanimivo zgodbo, začutimo, da so tudi rastline in živali živa bitja, ki živijo in dihajo in ter si zaslužijo ljubezen.

Skozi leta si se, draga Narava, oblikovala in za to so bili potrebni milijon let trajajoče ledene dobe, premiki plošč, potresi, dviganje gorstev ... Življenje se je začelo s tabo. Mi bi morali le pogledati nebo, travnik, hrib, morja, jezero, čudovite sončne zahode in se zavedati, kakšen mir nam to prinese. Mir pa je to, kar si želi prav vsak od nas. Takrat bi spoznali, koliko nam res pomeniš, in bi se kar najbolje potrudili, da te ohranimo večno.

Jaz ti obljubim, da bom skrbno pazila na vsako rožico. Četudi naredimo vsak dan vsaj eno stvar zate, vem, da nam boš hvaležna. Obljubim ti, da bomo nekega dne stopili skupaj in te rešili.

Se kmalu spet vidiva, ostani zdrava.

**Miša Ošlaj 9. a**

 **OŠ Bogojina**